ལན།རྒྱལ་ཁབ་ཤོར་ཟིན་པའི་མི་རིགས་མང་དག་ཡོད་པ་ལས་ང་ཚོའི་མི་རིགས་ལ་མཚོན་ན་རང་གི་ཆོས་དང་རིག་གཞུང་གང་སྤྱིར་ཉིན་རེ་བཞིན་ཇེ་ལེགས་དང་ཇེ་རྒྱས་སུ་འགྲོ་བཞིན་པའི་དུས་ཚོད་ཅིག་ལ་སླེབས་ཡོད་པ་དང་།བོད་ཕྱི་ནང་གི་བུད་མེད་རྣམས་ཀྱི་མཁྱེན་ཡོན་ཅན་དེ་སྔར་ལས་ལྡབ་འགྱུར་གྱིས་མང་རུ་ཕྱིན་ཡོད།ངའི་སྒེའི་ཁུང་ཆུང་ཆུང་ནས་བལྟས་ཏེ་མཐོང་བ་ལྟར་ན།རྩོམ་འབྲིའི་རྨང་གཞིའི་ཆུ་ཚད་ནི་གཞིས་བཞུགས་པ་རྣམས་ཕུན་སུམ་ཚོགས་པར་མཐོང་།དཔེར་ན་དེང་རབས་བོད་ཀྱི་བུད་མེད་རྩོམ་པ་པོའི་སྙན་རྩོམ་གཅེས་བཏུས་བཞོ་ལུང་ལྟ་བུ་ལ་མཚོན་ན།རྩོམ་གྱི་མཚན་བྱང་འགོད་སྟངས་ཁོ་ནས་མི་རིགས་ཀྱི་རིག་གནས་དང་ཁྱད་ཆོས་ལ་ཁྱད་པར་དབྱེ་ཐུབ་པ་ནི་བོད་བཞུགས་འབྲུག་མོ་སྐྱིད་ཀྱི་སྙན་རྩོམ་དང་།གཅན་ཚ་བདེ་སྐྱིད་སྒྲོལ་མའི་རྩོམ་གྱི་མཚན་བྱང་ལྟ་བུས་སྲོལ་རྒྱུན་གྱི་ཉམས་འགྱུར་ལྡན་པ་དང་།བརྗོད་བྱའི་དོན་ཟབ་པ།བརྩམས་ཆོས་རྣམས་ལ་བོད་ཀྱི་ཐུན་མིན་ཆོས་ཚིག་གི་སྦྱོར་བས་ཕྱུག་པས་ཡིད་སྨོན་གྱི་གནས་སུ་རུང་།